Казанда Рөстәм Яхин исемендәге II классик музыка фестивале тәмамланды (ФОТО)

	Г.Тукай исемендәге Дәүләт премиясе лауреаты, мәшһүр композитор Рөстәм Яхинның тууына 95 ел тулуга багышланган концертта Рөстәм Абязов җитәкчелегендәге «La Primavera» оркестры, Рэм Урасин, танылган җырчылар Зилә Сөнгатуллина, Идрис Газиев, Резидә Галимова, Георгий Ибушев, Филүс Каһиров, Артур Исламов, Эльза Заяри, Юлия Җиһаншина катнашты.	 Концертны Рөстәм Яхин эшкәртүендәге “Тәфтиләү” (Г.Тукай сүзләре) әсәре белән Татарстан Республикасы дәүләт камера хоры ачты. Рөстәм Яхинның “Моңлы гармун” (Нәби Дәүли сүзләре), “Ак җилкәннәр” (Мостафа Ногман сүзләре), “Йолдыз» (Кави Нәҗми сүзләре), “Яз чәчәген өзмә минем өчен” (Заһид Фәйзуллин сүзләре), “Күңелем өзгәләнгән минутларда” (Әхмәт Ерикәй сүзләре), «Ышанам» (Ләбиб Айтуганов сүзләре), “Күзләрем тик сине эзлиләр” (Мостафа Ногман сүзләре), “Ялгыз агач” ( Әхмәт Саттар сүзләре), “Бер генә сүз” (Ренат Харис сүзләре), “Если ты уйдешь” (Марат Таҗетдинов сүзләре), “Керим әле урманнарга” (Гарифҗан Мөхәммәтшин сүзләре), “Әниләр“, “Күңелемдә яз” (Мостафа Ногман сүзләре), “Китмә, сандугач” (Гөлшат Зәйнашева сүзләре), “Җырланмаган әле безнең җыр” (Әхмәт Ерикәй сүзләре) җырлары, “Фортепиано белән оркестр өчен кoнцерт”ы яңгырады. Гала-концертның сценарий авторы – Рәмис Аймәт, режиссер – Илдар Хәйруллин. Р. Яхин исемендәге ике фестивальдә дөньякүләм танылган пианистлар: СССРның халык артисты Элисо Вирсаладзе, Александр Гиндин, атаклы җырчы, СССРның халык артисты Нани Брегвадзе, Татарстанның, Башкортостанның абруйлы сәнгать осталары чыгыш ясады. II Фестиваль кысаларында гыйнварда Россиянең халык артисты Сергей Захаров чыгышы көтелә. Концерт артистның авыруы сәбәпле 3 ноябрьдән 18 гыйнварга күчерелде.  #1  #2  #3  #4  #5  #6  #7  #8  #9  #10  #11  #12  #13  #14  #15  #16  #17  #18  #19  #20  #21  #22  #23  #24  #25  #26  #27 
	---	
Татар дәүләт филармониясе

	№ --- | 28.11.2016	


